  Виталий Пронин Удмуртиысь Журналистъёслэн союззы Дэбес ёросысь «Новый путь» газетэн ӵош улонэ пыӵатэ «Егит гурт» («Село молодое») проектсэ. Сое быдэстон понна Президентлэн грантъёсъя фондысьтыз коньдон утэмын. Егит журналистъёсты видеосъёмка лэсьтыны дышето — Ёрос газетэ журналистлы дышетскем адямиос ужаны шер лыкто, — вераз проектлэн кивалтӥсез, «Новый путь» газетлэн редакторез Юлия Кардапольцева. — Нош куддыр, журналистлы дышетскыса но, соослэн тырмыт быгатонлыкъёссы уг луо. Лекциосын тодон-валан басьто, нош кызьы сое улонэ пыӵатоно, абдрало. Ӵапак егит журналистъёсты дышетон вылысь Юлия «Село молодое» проектсэ малпаз. — Газетын 2 но, 10 но ар ужаса, весь вылезлы дышетсконо, — вераз Юлия, — малы ке шуоно ми асьмеос ик гожъяськисьёс но, туспуктӥсьёс но, видео лэсьтӥсьёс но, социальной сетьёсын бамъёсты нуисьёс но... Ваньзэ быгатыны кулэ. Юлия верамъя, «Новый путь» редакциын егитъёс ужало. Мае ке тодэмзы потэ ке, Интернетысь лыдӟо, но соин тырмыт ӧвӧл. Текст гожтӥськод ке, потэ, валась мурт сое мед эскероз, янгышъёссэ учкоз, кызьы сое ӟечгес карыны луоз, вералоз. — Та проектэным вань газетъёсын ужась егитъёслы юрттэме потэ, — вераз Юлия. — Ачим редакциын 10 ар ужасько ни, 2017-тӥ арысен редактор луисько. Соин ик пушласянь адӟисько, кыӵе шуг-секытъёс удысамы пумиськыло. Милемлы ӝог но трос ужано. Али толэзьлы быдэ онлайн-лекциос ортчыло. Озьы егитъёс дышетскизы ни чебер гожъяськыны, туспуктэмъёс лэсьтыны. Матысь дыре видео гожтонъя но проектъёсын ужанъя мастер-классъёс радъяськозы на. — Проектме малпакум, лыдэ басьтӥ ваньзэ, мае аслам редакциям улонэ пыӵатэме потэ, — вераз Юлия. — Оскисько, мукет редакциослы но та дышетскон трос пайда ваёз. «Егит гурт» проект улсын малпамын вал котькуд ёросысь быдэн одӥг егит муртэз дышетыны, но куд-ог газетъёсын 35 ареслэсь егит журналистъёссы ӧвӧл. Соин ик, кылсярысь, Эгра ёросысь «Светлый путь» газет дышетскыны дэмлаз Менил черкогуртысь 10-тӥ классысь Иван Барановлы, со газетэ мыло-кыдо гожъяське. — Мон гожъялляй волонтёръёслэн ужрадъёссы сярысь, — вераз Иван. — Журналистика мыным тунсыко потэ. Ёросамы семинар ортчиз вал, соку та удысэн тодматски. Шумпотӥ, дэбесъёслэн проектазы пыриськыны ӧтизы шуыса, трос выльзэ тодӥ ни. Иван ачиз но пӧртэм проектъёсын ужа. Кемалась ик ӧвӧл Россиысь егитъёсын ужанъя агентстволэн конкурсаз «PRO Менил» медиацентрез кылдытонлы грант утӥз. — Со но журналистикалы сӥземын, — вераз Иван. — Черкогуртамы медиацентр усьтомы, отчы школаын дышетскисьёс но, быдэ вуэмъёс но, арлыдоос но ветлозы. Вотэсын группа кылдытомы но отчы иворъёсмес интыялляломы. Малпасько, «Егит гурт» проектэ пыриськеме медиацентрлэсь ужзэ радъяны юрттоз. Тулыспалэ Иван «Егит гурт» проектын ужам дышетӥсьёсын, отчы пыриськем журналистъёсын адӟиськыны быгатоз. Угось соку Дэбесын 4 нунал ӵоже слёт ортчоз. Егитъёс ёростӥ ветлозы, материалъёссылы геройёсты, иворъёсты утчалозы, текстъёс пӧрмытъялозы. Нош дышетӥсьёс ужъёссэс соку ик эскерозы. — Ми сайт кылдытӥмы ни, отчы вань ужъёсты интыялом, — вераз Юлия, — бӧрысь куара сётон яломы. Яралоз журналист понна но, героез понна но куара сётыны. Журналистъёсты Дэбес музъем нош ик пумиталоз на гужем. Палаточной лагерьын проектлы йылпумъянъёс лэсьтозы. Мария ЕМЕЛЬЯНОВА Теги: проект селомолодое  